বানভাসি মহারাষ্ট্র! ভারী বৃষ্টিতে প্রাণ গেল ১০ জনের, উদ্ধার ১১,৮০০ জনেরও বেশি

ওয়েব ডেস্ক: ভারী বৃষ্টিতে (Heavy Rain in Maharashtra) কার্যত স্তব্ধ মহারাষ্ট্রের জনজীবন। একটানা বৃষ্টিতে বানভাসি পরিস্থিতি মহারাষ্ট্রে (Flood Situation in Mahrashtra)। গত ২৪ ঘণ্টায় মহারাষ্ট্র জুড়ে ভূমিধস সহ নানান দুর্ঘটনার জেরে অন্তত ১০ জনের মৃত্যু হয়েছে। রাজ্যের নানান জায়গা থেকে ইতিমধ্যেই ১১,৮০০ জনেরও বেশি মানুষকে উদ্ধার করা হয়েছে। আগামী ৪৮ ঘণ্টায় দুর্ভোগ আরও বাড়বে বলে আশঙ্কা করছে মৌসম ভবন। মুম্বই, থানে, পালঘর, রায়গড়, নাসিক ঘাট এবং পুনে ঘাটে লাল সতর্কতা (Red Alert) জারি করা হয়েছে। ভারী থেকে অতি ভারী বৃষ্টিপাতের সম্ভাবনা রয়েছে এই জায়গাগুলিতে।

ভারী বৃষ্টিপাতের ফলে গোদাবরী নদীর জলস্তর বৃদ্ধি পেয়েছে। নদীর তীরে রামকুণ্ড এলাকার কিছু মন্দির জলের তলায়। বৃষ্টিতে সবচেয়ে বেশি ক্ষতিগ্রস্ত রত্নগিরি এবং রায়গড়। এই দুই জায়গায় ভূমিধসের খবর মিলেছে। দুর্যোগ মোকাবিলায় ত্রাণ ও উদ্ধারকারী দলকে মোতায়েন করা হয়েছে। সোমবার মুম্বই এবং পালঘর সহ বেশ কয়েকটি জেলার স্কুল ও কলেজ বন্ধ রাখা হয়েছে। আবহাওয়ার পরিস্থিতির উপর নজর রেখে শিক্ষা প্রতিষ্ঠানগুলি খোলার বিষয়ে সিদ্ধান্ত নেওয়া হবে।

আরও পড়ুন: পদপিষ্টকাণ্ডে ‘ষড়যন্ত্র’ দেখছেন বিজয়! তদন্তের দাবিতে হাইকোর্টে দল

প্রশাসন সূত্রে খবর, ভারী বৃষ্টিতে নাসিক জেলায় চারজন প্রাণ হারিয়েছেন। তাঁদের মধ্যে তিনজন ভূমিধ্বসের নীচে চাপা পড়ে প্রাণ হারিয়েছেন। জয়কওয়াড়ি বাঁধের জল বিপজ্জনক ভাবে বেড়ে যাওয়ায় পৈথানের শম্ভাজিনগরের প্রায় ৭,০০০ বাসিন্দাকে সরিয়ে নিতে হয়েছে। মহারাষ্ট্র জুড়ে চলছে উদ্ধারকাজ।

রাজ্যের মুখ্যমন্ত্রী দেবেন্দ্র ফড়নবীশ প্রশাসনকে সক্রিয় থাকার নির্দেশ দিয়েছে। গোটা পরিস্থিতির উপরে নজর রাখছেন তিনি। একাধিক উচ্চ পর্যায়ের প্রশাসনিক বৈঠক করছেন মুখ্যমন্ত্রী। সেই সঙ্গে রবিবার মহারাষ্ট্রের উপ-মুখ্যমন্ত্রী একনাথ শিন্ডে রাজ্যের নানান জায়গার বন্যা পরিস্থিতি খতিয়ে দেখেছেন। একইসঙ্গে মুম্বই, থানে, পালঘর এবং রায়গড় জেলায় লাল সতর্কতা জারি থাকার কারণে কোঙ্কন অঞ্চলের জরুরি ব্যবস্থাগুলিকে উচ্চ প্রস্তুতি বজায় রাখার নির্দেশ দিয়েছেন। বৃষ্টি বাড়লে পরিস্থিতি যে আরও ভয়াবহ হবে তা বলা বাহুল্য।

দেখুন অন্য খবর

The post বানভাসি মহারাষ্ট্র! ভারী বৃষ্টিতে প্রাণ গেল ১০ জনের, উদ্ধার ১১,৮০০ জনেরও বেশি first appeared on KolkataTV.